Source: http://360news.ro/augustin-zegrean-desfiinteaza-motivarea-ccr-articolul-109-din-constitutie-pe-care-ei-il-invoca-aici-nu-are-nicio-legatura-cu-minuta-pe-care-au-pronuntat-o/
Timestamp: 2020-06-03 19:41:51+00:00
Document Index: 9782113

Matched Legal Cases: ['Articolul 109', 'CCR ', 'Articolul 109', 'CCR ', 'CCR ', 'CSM ', 'CCR ', 'articolul 109']

UPDATE Augustin Zegrean: Articolul 109 din Constituţie, pe care CCR îl invocă, nu are nicio legătură cu minuta pe care au pronunţat-o. Curtea trebuie să dea termen de punere în aplicare a deciziei – 360 News
UPDATE Augustin Zegrean: Articolul 109 din Constituţie, pe care CCR îl invocă, nu are nicio legătură cu minuta pe care au pronunţat-o. Curtea trebuie să dea termen de punere în aplicare a deciziei
UPDATE: Fostul preşedinte al Curţii Constituţionale a României, Augustin Zegrean, a declarat, joi, și pentru Mediafax, că judecătorii CCR ar fi trebuit să îi dea Preşedintelui un termen de punere în aplicare a deciziei de revocare a procurorului şef al DNA deoarece ştiau că acest nu există în lege.
“Procedura de numire şi revocare a procurorilor-şefi e prevăzută în lege şi pe procedura aceea scrie că propunerea aparţine ministrului Justiţiei, care are nevoie de un aviz consultativ din partea Secţiei de procurori de la CSM, dar în situaţia de faţă procurorii de la CSM au dat în unanimitate aviz negativ referitor la motivele invocate în solicitarea ministrului Justiţiei, arătând că nu sunt de natură a duce la înlăturarea din funcţie a procurorului-şef al DNA, iar preşedintele este cel care dispune, pentru că el semnează, deci, până când preşedintele nu semnează numirea în funcţie, procurorul nu intră în executarea mandatului. Juriştii ştiu asta despre un principiu care spune că o procedură din aceasta are şi o cale inversă, principiul simetriei juridice (…) dacă preşedintele a aprobat numirea, tot el trebuie să aprobe şi retragerea, deci nu este corect ce spun ei că e la discreţia ministrului Justiţiei“, a adăugat Zegrean.
Fostul preşedinte al Curţii Constituţionale a României, Augustin Zegrean, a declarat, joi, corespondentului Mediafax, că deciziile Curţii sunt obligatorii de la data publicării în Monitorul Oficial însă, în acest caz, nu există un termen până la care preşedintele Klaus Iohannis este obligat să emită actul de revocare al şefei DNA, Laura Codruţa Kovesi.
“Deciziile Curţii sunt obligatorii de la data publicării în Monitorul Oficial. Acum, cu punerea în aplicare, lucrurile sunt puţin mai complicate. În situaţia legilor, care sunt declarate neconstituţionale prin decizia Curţii, legea din momentul acela 45 de zile este suspendată şi dacă în termenul acesta de 45 de zile Guvernul sau Parlamentul, după caz, nu pun legea în acord cu decizia Curţii, legea nu se mai aplică, se scoate din legislaţia activă. În situaţia aceasta, de conflict juridic de natură constituţională, nu există un termen prevăzut în Constituţie şi nici în lege, în care cel care este declarat de Curte în conflict, fiind autorul conflictului, să găsească soluţii de ieşire din conflict. Sigur în situaţia de faţă, Curtea Constituţională a găsit soluţia şi a dictat-o prin dispozitivul hotărârii când a spus că preşedintele emite decizie de revocare din funcţie a procurorului general dar, dacă tot a spus asta, puteau să fac un pas mai departe şi să spună în cât timp pentru că ştiau că nu există un termen în care lucrul acesta trebuie făcut. Deci, este la latitudinea preşedintelui, la înţelepciunea preşedintelui când să facă sau dacă face acest lucru. Preşedintele poate poate să stabilească singur când o face”, a mai declarat Augustin Zegrean.
“Am aceeaşi părere ca judecătorul Minea (Mircea Minea, judecător CCR care a făcut opinie separată – n.r.). Şi eu spun că nu putea să fie ministrul în conflict cu preşedintele României ci Guvernul. Eventual dacă se punea problema de conflict, putea să fie între Guvern şi preşedinte, nu între un ministru şi preşedinte. Ministrul face parte din Guvern, dar nu este guvernul însuşi”, a mai spus Zegrean.
Totodată, fostul preşedinte al Curţii Constituţionale a mai spus că, în opinia sa, un ministru nu poate să fie în conflict cu preşedintele României, ci Guvernul.
articolul 109 din Constituție
revocare din funcţie a procurorului-şef al DNA
Next article Monica Macovei: Pentru PSD&ALDE, ”respectă” legea numai cei care modifică Legile Justiţiei ca să îi pună sub control politic pe magistraţi, să îi poată intimida şi şantaja
Previous article Livia Stanciu, Daniel Morar și Ștefan Minea, opinie separată la decizia CCR